

|  |
| --- |
| **ÅRSMØTE 2013** |
|  |
| Styret i Lillehammer Rideklubb kaller med dette inn til årsmøte 19. februar 2012 kl 18.30 på Birkebeineren hestesenter. |
| **Dagsorden:**   1. Godkjenne de stemmeberettigede 2. Godkjenning av innkalling og saksliste 3. Valg av møteleder, referent, og 2 medlemmer til å signere protokoll. 4. Årsmelding for 2012 5. Regnskap 2012 revidert 6. Budsjett 2013 7. Kontingent 2014 8. Behandle organisasjonsplan for Lirk .forslag ligger på [www.lirk.no](http://www.lirk.no) 9. Behandle arealplan for Birkebeineren Hestesenter 10. Innkomne saker 11. Valg av Leder, Nestleder, Styremedlemmer, Vara til styret, 2 revisorer, representanter til Ryttertinget og valgkomité.   Årsmøtet ble annonsert på klubbens hjemmeside mandag 7. januar 2013. Regnskapet for 2012 kan fås til gjennomsyn ved henvendelse til styreleder en uke før årsmøtet.  Vel møtt!  21.01.2013  Elisabeth Haukaas Bjerke  Styret i LIRK |



**Årsmelding 2012**

**Styret for 2012 har bestått av**

Leder: Elisabeth Haukaas Bjerke

Nestleder: Trond Wæhler

Kasserer: Gry Jachwitz Aasen

Sekretær: Bente Bratberg

Styremedlemmer: Ida Solbakken

 Varamedlemmer:  Marielle Elnes og Line C Wold

**Medlemmer:**Ved utgangen av 2012 var det 104 medlemmer i klubben, fordelt på 58 seniormedlemmer og 16 juniormedlemmer, resten familiemedlemsskap. Dette er så og si uforandret i forhold til 2011, hvor vi hadde 105 medlemmer.

Styret hadde i 2011 stort fokus på å øke medlemstallet ved å jobbe aktivt for å få medlemmer til klubben med daglig tilholdssted ved andre staller i distriktet enn Birkebeineren Hestesenter. I 2012 har vi klart å opprettholde antallet medlemmer, mens målet fremover bør være å øke antallet medlemmer.

**Styrets arbeid, møter og aktiviteter:**

Etter en omstillingsprosess fant man i 2011 en ny plattform og drift av Birkebeineren Hestesenter og plan for utvikling av klubben. Denne har vært videreført i 2012, hvor det å utvikle både anlegg og klubb har stått i fokus. Styret satte seg som mål om å ha full stall i 10 av 12 måneder i løpet av året, og dette har vi klart. Ved utgangen av året var det 2 på venteliste på stallplass. I desember ble det bygget om i stallen slik at 18 store og en liten ponnyboks ble til 19 store bokser.

Det har vært avholdt 10 rene styremøter og 61 saker har vært behandlet. Styret har arbeidet godt sammen, og oppmøtet på styremøter og engasjementet har i det store og hele vært godt.

I tillegg har det vært 3 medlemsmøter hvor alle medlemmene har vært invitert til aktuelle temaer, og for å få informasjon om utvikling av situasjonen for klubben og senteret.

**Om driften**

Driften av klubben har i 2012 bestått i utleie av bokser til privatoppstallører, i tillegg til fokus på å utvikle og arrangere klubbaktiviteter og sportslige tilbud, samt oppgradere anlegget og lage en langsiktig plan for utvikling av senteret. Nærmere beskrivelse kommer under de ulike komiteers referater nedenfor.

**Årsregnskap/ økonomi:**

2012 ble et år hvor vi har brukt en god del av oppsparte midler på å gjøre ønskede og nødvendige utbedringer og vedlikehold av anlegget (se eget punkt fra anleggskomiteen). Det har vært nedlagt stor dugnadsinnsats også i år, men enkelte tiltak og prosjekter har også vært gjennomført med innleid hjelp. Dette påvirker kostnadssiden ved at det har vært brukt mer penger på dette enn tidligere. Styrets oppfatning er at dette har vært nødvendig for å danne grunnlag for fremtidige aktiviteter, sikre oppstalling og fremtidige inntektsmuligheter i forbindelse med arrangementer. Det har vært lagt ned mye dugnadsinnsats på alt fra russetreff, vedlikeholdsoppgaver som vi har utført på dugnad og derved spart oss for mye kostnader, stevner og arrangementer, drift av kiosk, og arbeid med å legge til rette så vi stort sett har hatt fult i hovedstallen med oppstallører.

Resultatet viser et resultat på kr 53 292 i underskudd. Underskudd i seg selv er ikke positivt, men sett i lys av de store vedlikeholdsarbeider og påkostninger som har vært gjort mener vi det er akseptabelt fordi vi har hatt likviditet som forsvarer å ta dette over drift.

Det er også foretatt fulle avskrivninger i 2012, og vi har betalt avdrag og renter på lån. Ellers er likviditeten tilfredsstillende.

**Informasjon**

Hjemmesiden: Klubbens hjemmeside [www.lirk.no](http://www.lirk.no) har blitt oppdatert og vedlikeholdt og vi ser at den er mye brukt og besøkt. Vi har mer enn 1000 besøkende på hjemmesiden og facebook hver måned. Vi antar at det er egne medlemmer som er de flittigste brukerne av nettstedene, men vi registrerer at vi har en del besøk også fra andre.

Vi opplever at sidene oppleves som nyttig for medlemmene og er viktige kommunikasjonskanaler.

**Dugnader/ bygg og anlegg 2012:**

Det har vært et år med stor aktivitet på bygg- og anleggsfronten. Mange dugnadstimer er lagt ned av våre medlemmer. Super bra innsats, og styret takker alle som har bidratt!

Det har blitt gjort betydelige investeringer og oppgraderinger av senteret i løpet av 2012. Disse har vært nødvendige for å ivareta kvalitet på de tjenestene vi tilbyr og stallplassene vi leier ut, og for å sikre god kvalitet på stevner og andre arrangement.

Vi har flyttet en skillevegg mellom to bokser og på den måten fått to bokser med bedre størrelse som er lettere å leie ut. Vi har fått på nytt gitter i front på det som var «den lille boksen» og satt opp gitterskille mellom to andre eksisterende bokser. Vi har da til sammen 19 bokser i hovedstallen. Alt røropplegg innvendig i stall er byttet ut og det er satt inn rør i rustfritt stål med stoppekran på alle nedtak. Det er også satt opp ny frostfri utekran. Dette var en betydelig investering, men ble veldig bra. Vurderingen som ble gjort i forkant var at det var hensiktsmessig å koste på rør av god kvalitet som var beregnet for det tøffe stallmiljøet. Vi leide inn Ramsøy til å ta jobben for oss.

Containerstallen ble påkostet med nye gulv og skillevegger der dette var nødvendig for å sikre en tilfredsstillende kvalitet ved utleie, både korttids og langtids. Kjøkkenet ble restaurert og det er satt inn nytt kjøkken fra Strai og hvitevarene er delvis skiftet ut med nye. Kjøkkenet ble også malt og pusset opp, og er gjort mer praktisk for dem som skal betjene det ved ulike arrangement.

Vi har gruset opp igjen gårdsplasser og veger opp til utebane og luftegårder, samt gruset en plass hvor vi kan plassere partytelt ved arrangement. Dette ble gjort i forkant av Birkebeineren Dressurfestival.

Det ble satt opp en ny dommer bu. Denne fikk vi og gjorde bare små tilpasninger med luke i front. Vi fylte opp og gruset en plass til denne ved konkurransebanen. Det ble kjøpt inn lydanlegg og løsningen vi valgte var en blanding av nytt og delvis brukt utstyr. Dette har også trådløs overføring og mikrofon og benyttes både på utebaner og i ridehall. Høyttalere står permanent oppe.

Det er byttet ut strømtråd og noen stolper i eksisterende luftegårder, det ga et mer ryddig og pent område. Begge banene ute har blitt fylt på med mer gummi. Det er fylt på med flis i bunnen i ridehall.

Det er bestilt inn ny varmeovn i stallen, da den gamle gikk i stykker. Vi valgte nå en IP 54 ovn på 9 kW. Denne er relativt kostbar, men er laget for å tåle det fuktige stallmiljøet, og ses på som en mer langsiktig løsning enn å kjøpe en tilsvarende som den som gikk i stykker. På dugnad har vi bygget nye salskap slik at det er nok skap i forhold til antall stallplasser i hovedstallen i samme rom. Det er også kjøpt inn og montert opp ny vifteovn i salrommet slik at dette er oppvarmet, noe som gir større komfort og ivaretar dyrt lær og utstyr på en bedre måte. Det ble også montert lysbryter i begge ender av salrommet, slik at dette lett kan slukkes når det ikke er i bruk.

Til russetreffet ble ridehuset blåst rent oppunder tak og rør, og rør til brannvarslingsanlegg i ridehuset rengjort.

**Årsrapport 2012 Aktivitetskomiteen Lillehammer rideklubb**

|  |  |  |  |  |  |
| --- | --- | --- | --- | --- | --- |
| Tidspunkt | Aktivitet | Innhold | Formål | Antall deltakere | Kommentar |
| Januar | Stallstafett | Gymkhanabasert lagkonkurranse mellom ulike staller. | * Øke generell aktivitet * Lavterskeltilbud * Kjennskap på tvers av staller | 18 (6 lag) | God erfaring.  Tradisjonsaktivitet første helg i januar. |
| Februar | Grønt kort – teoretisk del | Den teoretiske delen av grønt kort. Arrangert av kretsen, men på Birkebeineren (vi ordnet mat, rydding osv.) |  | 12 (6 fra LIRK) | Gjennomført av Oppland rytterkrets (Gro M. Bøe og Ida Solbakken). Vi la til rette. |
| Februar | Åpent ridehus | Ridehuset åpent for gratis trening. En til stede for å informere om ridehusregler, priser og betingelser for bruk dersom behov. | * Øke interessen for bruken av ridehuset * Rekruttering | 2 | Lite populært tiltak. |
| Mars | Temakveld | Temakveld om tømmekjøring ved Olaf Nyby. Teoretisk og praktisk gjennomgang | * Generell aktivitet | 21 | Meget vellykket |
| April | Konkurransetrening i sprang | Treningskonkurranse i 3 ulike klasser/høyder (50cm, 60 cm, 80 cm). Gjennomgang av hvordan en sprangkonkurranse foregår, samlet besiktigelse av banen osv. | * Rekruttering/øke lysten til å tørre å starte sprangstevne * Få til sprangaktivitet | 15 starter (enkelte startet to klasser) | Vellykket, men synkende antall startende fra foregående år |
| Mai | Fellestur | AVLYST – dårlige værforhold | * Generell aktivitet |  | En aktivitet som bør ikke bør foregå i mai (pga værforhold) |
| Juni | Sommeravslutning | Grilling i fbm. BDF-møte | * Sosialt | ? |  |
| September | Konkurransetrening i sprang | Treningskonkurranse i 3 ulike klasser/høyder (50cm, 60 cm, 80 cm). Gjennomgang av hvordan en sprangkonkurranse foregår, samlet besiktigelse av banen osv. | - Rekruttering/øke lysten til å tørre å starte sprangstevne  - Få til sprangaktivitet |  | AVLYST – for få påmeldte |
| Oktober | Moro-med-hest | Natursti med oppgaver i terrenget | Sosialt  Rekruttering  Lav-terskel tilbud |  | AVLYST – ingen påmeldte |
| Desember | Julegrøt og medlemsmøte | Medlemsmøte i regi av styret,  Vi stilte med grøt, informerte om terminlista. Kristin Brekke hadde dressuroppvisning |  | Ca. 25 | Sosialt tiltak, noen få tilbakemeldinger på aktiviteter |

En bra start på året med flere aktiviteter med et relativt greit antall deltakere. Dessverre måtte flere av aktivitetene i 2012 avlyses grunnet for få påmeldte (spesielt gjaldt dette utover høsten).

**Stallstyret:**Består ved utgangen av året av Ida Solbakken og Mariell Elnes.

Året 2012 har vært et år med stort sett full stall! Har vært en del gjennomtrekk med nye oppstallører og nye hester, men alt i alt har stallen vært full, og stort sett med venteliste. Med 2 nye bokser har vi totalt plass til 19 hester inne i hovedstallen  der 3 av dem er boks til ponniVi har 15 luftegårder.Kristin Brekke har hester i tilridning fra tid til annen, og benytter seg nå av containerstallen til disse hestene.

Mesteparten av informasjon i stallen går via stallsiden vår på facebookgruppa "oppstallører på BHS" som Ida Storhagen Solbakken er ansvarlig for. Dette fungerer bra. I tillegg har vi hatt 2 stallmøter, utfordringen er å få det til å passe for alle. Vi skal ha et stallmøte nå i februar med gjennomgang av brannrutiner.  
   
Julebord ble arangert på stallgangen med julemusikk, boller og gløgg. I tillegg var vi en kveld å spiste pizza på Lillehammer Pizzeria i november, og sist fredag var det middag hos Anne May. Veldig bra gjeng og godt miljø!

**Kioskkomiteen:**  
Komiteen har i 2012 bestått av Irene Øglænd, Marit Fremstad, Kristine Hagen Rønning (deler av året) og Bente Bratberg. Gjennom dette året er det renovering av kjøkken og gjennomføring av kioskdriften under landsstevne som har vært de store løftene. I løpet av tidlig vår ble kjøkkeninnredning byttet ut, vegger malt, ny innredning skrudd sammen, investert i nytt kjøl/frys, vannkoker, samt ny pynt til kafeen.  Vi takker Mette Hagen og Elisabeth H. Bjerke for hhv microbølgeovn og benk med skuffer, samt god arbeidshjelp i denne sammenheng.

Det har vært aktiv kioskdrift under arrangerte stevner, samt enklere kiosk ved andre arrangement. På landsstevne hadde vi både innendørs og utendørs kiosk, og det var ca 20 personer til kioskvakter, samt 10-15 som leverte kaker og lignende. Kiosken har i år fått gode bidrag i form av sponsing, bla fra Granums Bakeri, Q-meieriet, og dagligvareforetninger i området. Marit Fremstad har gjort en svært viktig jobb med å etablere sponsor-samarbeid. Takk til alle medlemmer og andre interesserte som har stilt opp for kiosken gjennom året.

**BIRKEBEINEREN DRESSUR FESTIVAL (BDF)**

BDF ble arrangert første gang sommeren 2012, som et prøvearrangement. Målet er å etablere festivalen som et årlig arrangement, og som skal være i kontinuerlig utvikling. Det betyr at vi stadig vil søke å heve oss på alle områder, for å gjøre festivalen enda mer attraktivt for deltagere, publikum, frivillige og samarbeidspartnere.

Prøvearrangementet ble en suksess. Stevnet som gikk over tre hele dager, ble fulltegnet før påmeldingsfristen. Tilbakemeldinger fra utøvere, dommere, stewards, forbundsledelse og publikum var udelt positive. ”Alle” vil komme tilbake. BDF 2012 hadde status som Landsstevne – den nest høyeste kategorien av nasjonale stevner – åpent for utøvere fra hele Norge, samt skandinaviske land.

Det var ca 70 deltakere med totalt 160 starter.

Et delmål for arrangementet var å ha dette som en samlende og engasjerende aktivitet for klubbens medlemmer. Dette føler vi ble oppnådd i stor grad. 50 frivillige deltok under festivalen, og det var god oppslutning også om møtene i forkant av arrangementer.

Styret har besluttet å arrangere BDF i 2013. Hovedkomiteen er etablert, og arbeidet er i full gang og med nødvendig framdrift.

**Øvrige stevner**

Vi arrangerte et klubbstevne i dressur i mai. Som generalprøve for BDF sto vi som arrangør av to-dagers D-stevne 9. og 10. juni. Mer enn 50 startende, godt arrangert og mange plasseringer til Lillehammer-rytterne!

I september var vi arrangør av KM i dressur. Igjen et godt arrangement, men noe lite deltakelse, spesielt i KM-klassene.

**Sportslige resultater**

Gratulerer til Amalie S. Øglænd, som vant sølv i KM for junior.

Flere ryttere har representert i dressur på D- og L-stevner gjennom sesongen, og oppnådd championatpoeng:

Mette Rønning / Jimby You oppnådde 115 poeng, og var best i Oppland.

Kristin Brekke / Roderica oppnådde 85 poeng, nr 3 i Oppland

Anne Jachwitz / Franzi oppnådde 40 poeng, nr 8 i Oppland

Flott innsats!

**Juniorgruppe**

Juniorgruppe ble opprettet 26 oktober 2011. Vi hadde et møte i starten av året, 01.02.12, (fire frammøtte i tillegg til Sofie og Selma fra styret) der vi snakket en del om å starte med leieridning. Dette har det ikke blitt noe av, og ikke vært så mye mere snakk om pga. Litt lite interesse og at det ikke er så mange som har lyst til å være med å få til dette.

Vi hadde en lang pause og neste møte var ikke før 11.11.12, dette var kun et «styre»møte. Henriette var ikke lenger interessert i å være med i juniorstyret, så vi satte sammen et nytt styre bestående av Hedda, Sara, Sofie og Selma. På dette møtet fordelte vi de ulike arbeidoppgavene:

Leder: Selma

Kasserer: Sara

PR/informasjonssjef: Hedda

Øvrige styremedlemmer: Sofie

Vi hadde et nytt møte 25.11.12 der det var fire frammøtte i tillegg til oss fire i styret. Her snakket vi om ting vi har lyst til å gjøre og kom med ulike forslag:

Temakveld: longering, dressurklinikk, ridehusveier

Felles ridetur, kakedag, film/pizzakveld: War Horse, Natural horsemanship

Dyretolk.

Det har vært litt lite aktivitet i juniorgruppen og jeg tror noe av grunnen til dette er at det vises veldig liten interesse for det. Vi i juniorstyret legger ned veldig mye jobb, vi sender mail, melding på facebook og skriver på siden vår på facebook, men likevel er det veldig få som møter opp. Det er ikke så gøy å arrangere ting når ingen møter opp, og jeg tror det er derfor det ikke har vært så stor aktivitet.

**Styret takker alle på det varmeste som har stilt opp og gjort en innsats for klubben i løpet av 2011! En grov regning viser at klubbens dugnadsinnsats dreier seg om rundt 3000 timer gratis dugnadsinnsats!**

Lillehammer 30.01.2013

Elisabeth Haukaas Bjerke Trond Wæhler

Leder Nestleder

Bente Bratberg Gry Aasen

Sekretær Kasserer

Ida Solbakken

Styremedlem

**Styrets forslag til kontingent er at denne holdes uendret:**

**Styret foreslår at kontingent for 2014 blir (tall i parentes kontingent 2013):**

**Junior 325 (325), Senior 550(550) Familie 600 (600).**